               EURÓPSKA KOMISIA
            V Bruseli6. 2. 2017
            COM(2017) 72 final
            2017/0026(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie, na šesťdesiatom zasadnutí Komisie pre omamné látky o zaradení látok do zoznamov podľa Jednotného dohovoru OSN o omamných látkach z roku 1961 v znení zmien protokolu z roku 1972 a Dohovoru o psychotropných látkach z roku 1971

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Komisia pre omamné látky pravidelne mení zoznam látok, ktorý je v prílohe k Jednotnému dohovoru Organizácie Spojených národov o omamných látkach z roku 1961 v znení zmien protokolu z roku 1972 (ďalej len „Dohovor OSN z roku 1961“)
                  1
                a Dohovoru Organizácie Spojených národov o psychotropných látkach z roku 1971 (ďalej len „Dohovor OSN z roku 1971“)
                  2
                na základe odporúčaní Svetovej zdravotníckej organizácie, ktorej poskytuje poradenstvo jej odborný výbor pre drogovú závislosť.

               Všetky členské štáty EÚ sú signatármi Dohovoru OSN z roku 1961 a Dohovoru OSN z roku 1971. Únia nie je signatárom dohovorov.

               Komisia pre omamné látky je komisiou Hospodárskej a sociálnej rady OSN (ďalej len „ECOSOC“) a jej funkcie a právomoci sú okrem iného stanovené v Dohovore OSN z roku 1961 a Dohovore OSN z roku 1971. Je zložená z 53 členských štátov OSN, ktoré volí ECOSOC. V súčasnosti je členmi Komisie pre omamné látky 12 členských štátov s právom voliť
                  3
               . Únia má v Komisii pre omamné látky štatút pozorovateľa.

               Svetová zdravotnícka organizácia odporučila 2. decembra 2016 generálnemu tajomníkovi OSN
                  4
                pridať do zoznamov k dohovorom desať nových látok. Iba jedna z týchto látok, MDMB-CHMICA, je už v procese podrobenia sa kontrolným opatreniam na úrovni EÚ. Na základe správy Európskeho monitorovacieho centra pre drogy a drogovú závislosť o hodnotení rizika (EMCDDA), ktoré bolo vykonané súlade s ustanoveniami článku 6 ods. 2, 3 a 4 rozhodnutia Rady 2005/387/SVV o výmene informácií, hodnotení rizika a kontrole nových psychoaktívnych látok
                  5
                Komisia predložila 31. augusta 2016 návrh na podrobenie látky MDMB-CHMICA kontrolným opatreniam uplatňovaným v celej EÚ
                  6
               .

               Zmeny zoznamov Dohovoru OSN z roku 1961 a Dohovoru OSN z roku 1971 majú priamy vplyv na rozsah uplatňovania práva Únie v oblasti kontroly drog pre všetky členské štáty. V článku 1 rámcového rozhodnutia Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami
                  7
                sa stanovuje, že na účely rámcového rozhodnutia „drogy“ sú akékoľvek látky, na ktoré sa vzťahuje buď Dohovor OSN z roku 1961, alebo Dohovor OSN z roku 1971. Rámcové rozhodnutie 2004/757/SVV sa preto vzťahuje na látky uvedené v zoznamoch k Dohovoru OSN z roku 1961 a Dohovoru OSN z roku 1971. Preto akákoľvek zmena zoznamov pripojených k týmto dohovorom priamo ovplyvňuje spoločné pravidlá EÚ a mení ich rozsah pôsobnosti v zmysle článku 3 ods. 2 ZFEÚ. Platí to bez ohľadu na to, či predmetná látka je už pod kontrolu na úrovni EÚ na základe rozhodnutia Rady 2005/387/SVV o výmene informácií, hodnotení rizika a kontrole nových psychoaktívnych látok.

               Je nevyhnutné, aby členské štáty pripravili zasadnutie Komisie pre omamné látky vtedy, keď sa má prijať rozhodnutie o zaradení látok do zoznamov dosiahnutím spoločnej pozície v Rade. Takéto stanovisko z dôvodu obmedzení vyplývajúcich z pozorovateľského štatútu Únie by mali vyjadriť členské štáty, ktoré sú v súčasnosti členmi Komisie pre omamné látky, konajúc spoločne v záujme Únie v rámci Komisie pre omamné látky. Únia, ktorá nie je zmluvnou stranou Dohovoru OSN z roku 1961 a Dohovoru OSN z roku 1971 nebude v Komisii pre omamné látky hlasovať.

               Na tento účel Komisia navrhuje pozíciu, ktorá sa má prijať v mene Európskej únie na šesťdesiatom zasadnutí Komisie pre omamné látky, ktoré sa uskutoční vo Viedni od 13. do 17. marca 2017 o zaradení látok do zoznamov podľa Dohovoru OSN z roku 1961 a Dohovoru OSN z roku 1971.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Právnym základom tohto návrhu je článok 83 ods. 1 v spojení s článkom 218 ods. 9 Zmluvy o fungovaní Európskej únie (ZFEÚ).

                  V článku 83 ods. 1 ZFEÚ sa vymedzuje nedovolené obchodovanie s drogami ako oblasť trestnej činnosti s osobitným cezhraničným rozmerom a Európsky parlament a Rada sa v ňom splnomocňujú stanoviť minimálne pravidlá týkajúce sa vymedzenia trestných činov a sankcií v oblasti nedovoleného obchodovania s drogami.

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou predmetnej dohody.  Komisia pre omamné látky je v zmysle tohto článku „orgán zriadený dohodou“ vzhľadom na to, že je to orgán, ktorému boli podľa Dohovoru OSN z roku 1961 a Dohovoru OSN z roku 1971 pridelené osobitné úlohy.

               Rozhodnutia Komisie pre omamné látky týkajúce sa zaradenia látok do zoznamov predstavujú „akty s právnymi účinkami“ v zmysle článku 218 ods. 9. Podľa Dohovoru OSN z roku 1961 a Dohovoru OSN z roku 1971 sa rozhodnutia Komisie pre omamné látky automaticky stanú záväznými, okrem prípadov, keď jedna zo strán predloží rozhodnutie na preskúmanie ECOSOC v rámci príslušnej lehoty
                  8
               . Rozhodnutia rady ECOSOC v tejto veci sú konečné. Rozhodnutia Komisie pre omamné látky týkajúce sa zaradenia látok do zoznamov takisto majú právne účinky v právnom poriadku EÚ, podľa práva Únie, konkrétne podľa rámcového rozhodnutia 2004/757/SVV. Zmeny zoznamov Dohovoru OSN z roku 1961 a Dohovoru OSN z roku 1971 majú priamy vplyv na rozsah uplatňovania práva tohto právneho nástroja EÚ.

                  Variabilná geometria

                  V súlade s článkom 10 ods. 4 Protokolu (č. 36) o prechodných ustanoveniach pripojeného k zmluvám Spojené kráľovstvo oznámilo, že neakceptuje plné právomoci Komisie a Súdneho dvora, pokiaľ ide o akty v oblasti policajnej a justičnej spolupráce v trestných veciach, ktoré boli prijaté pred nadobudnutím platnosti Lisabonskej zmluvy. V dôsledku toho sa rámcové rozhodnutie 2004/757/SVV a rozhodnutie Rady 2005/387/SFF na Spojené kráľovstvo prestali uplatňovať od 1. decembra 2014
                     9
                  .

                  Keďže rozhodnutia Komisie pre omamné látky týkajúce sa zaradenia látok do zoznamov nemajú vplyv na spoločné pravidlá v oblasti nedovoleného obchodovania s drogami, ktorými je Spojené kráľovstvo viazané, tento štát sa nezúčastňuje na prijatí rozhodnutia Rady, ktorým sa ustanovuje pozícia, ktorá sa má prijať v mene Európskej únie, keď sa takéto rozhodnutia týkajúce sa zaradenia látok do zoznamov prijímajú.

                  •
                        Subsidiarita

               Neuplatňuje sa.

                  •
                        Proporcionalita

                  Návrh je primeraný a neprekračuje rámec toho, čo je nevyhnutné na dosiahnutie cieľov, keďže sa zaoberá novými psychoaktívnymi látkami, ktoré sú pre Úniu predmetom obáv.

               •Výber nástroja

                  V článku 218 ods. 9 ZFEÚ sa vyžaduje, aby bola pozícia, ktorá sa má v mene Únie prijať v orgáne zriadenom na základe medzinárodnej dohody, prijatá rozhodnutím Rady.

               2017/0026 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie, na šesťdesiatom zasadnutí Komisie pre omamné látky o zaradení látok do zoznamov podľa Jednotného dohovoru OSN o omamných látkach z roku 1961 v znení zmien protokolu z roku 1972 a Dohovoru o psychotropných látkach z roku 1971

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 83 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Jednotný dohovor OSN o omamných látkach z roku 1961
                  10
                v znení protokolu z roku 1972
                  11
                nadobudol platnosť 8. augusta 1975.

               (2)Podľa článku 3 Jednotného dohovoru OSN o omamných látkach z roku 1961 v znení protokolu z roku 1972 môže Komisia pre omamné látky rozhodnúť o pridaní látok do zoznamov pripojených k uvedenému dohovoru. Môže vykonať zmeny v zoznamoch len v súlade s odporúčaniami Svetovej zdravotníckej organizácie, môže však tiež rozhodnúť nevykonať zmeny, ktoré odporúča Svetová zdravotnícka organizácia.

               (3)Dohovor OSN o psychotropných látkach z roku 1971 nadobudol platnosť 16. augusta 1976.

               (4)Podľa článku 2 Dohovoru OSN o psychotropných látkach z roku 1971 môže Komisia pre omamné látky rozhodnúť na základe odporúčaní Svetovej zdravotníckej organizácie zaradiť látky do zoznamov tohto dohovoru alebo ich vypustiť. Má rozsiahle diskrečné právomoci s cieľom zohľadniť hospodárske, sociálne, právne, administratívne a iné faktory, ale nemôže konať svojvoľne.

               (5)Zmeny zoznamov obidvoch dohovorov majú priamy vplyv na rozsah uplatňovania práva Únie v oblasti kontroly drog pre všetky členské štáty. Rámcové rozhodnutie Rady 2004/757/SVV
                  12
                sa vzťahuje na látky uvedené v zoznamoch pripojených k Jednotnému dohovoru OSN o omamných látkach z roku 1961 a k Dohovoru OSN o psychotropných látkach z roku 1971. Preto akákoľvek zmena v zoznamoch pripojených k uvedeným dohovorom priamo ovplyvňuje spoločné pravidlá Únie a mení ich rozsah pôsobnosti v zmysle článku 3 ods. 2 Zmluvy o fungovaní Európskej únie.

               (6)Komisia pre omamné látky by počas šesťdesiateho zasadnutia od 13. do 17. marca 2017 vo Viedni, mala prijať rozhodnutia o zaradení desiatich nových látok do zoznamov dohovorov.

               (7)Únia nie je zmluvnou stranou príslušných dohovorov OSN. Má štatút pozorovateľa v Komisii pre omamné látky, kde 12 členských štátov je v súčasnosti členmi s právom voliť. Preto je nevyhnutné, aby Rada oprávnila členské štáty na vyjadrenie pozície Únie pri zaradení látok podľa Jednotného dohovoru OSN o omamných látkach z roku 1961 v znení protokolu z roku 1972 a Dohovoru o psychotropných látkach z roku 1971, pretože rozhodnutia o zaradení nových látok do zoznamov dohovorov patria do výlučnej právomoci Únie.

               (8)Svetová zdravotnícka organizácia odporučila 2. decembra 2016 generálnemu tajomníkovi OSN pridať dve nové látky do Zoznamu I Jednotného dohovoru OSN o omamných látkach z roku 1961 v znení protokolu z roku 1972 a osem nových látok do Zoznamu II Dohovoru OSN o psychotropných látkach z roku 1971.

               (9)U-47700 [3,4-dichlór-N-[(1R,2R)-2-(dimetylamino)cyklohexyl]-N-metylbenzamide] je podľa hodnotenia odborného výboru pre drogovú závislosť Svetovej zdravotníckej organizácie zlúčenina, ktorá môže mať podobné zneužitie a s podobným negatívnym vplyvom na zdravie ako kontrolované opioidy ako je morfín a AH-7921, ktoré sú zaradené do Zoznamu I Jednotného dohovoru OSN o omamných látkach z roku 1961. Uvedená látka nemá žiadne zaznamenané terapeutické použitie a jej používanie spôsobilo úmrtia. Existujú dostatočné dôkazy, že uvedená látka je alebo môže byť zneužitá, a môže sa stať verejným zdravotným a sociálnym problémom, čo vyžaduje zaradenie uvedenej látky pod medzinárodnú kontrolu. V dôsledku toho Svetová zdravotnícka organizácia odporúča zaradiť látku U-47700 do Zoznamu I Jednotného dohovoru OSN o omamných látkach z roku 1961.

               (10)Látku U-47700 monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV
                  13
               . Látka U-47700 bola zistená v štrnástich členských štátoch Únie. Otvorene sa predáva na trhu. Spája sa so závažnými nežiaducimi udalosťami vrátane úmrtí a je predmetom výstrahy v záujme ochrany verejného zdravia, ktorú vydal systém včasného varovania Únie.

               (11)Členské štáty Únie by preto mali podporiť zaradenie látky U-47700 do Zoznamu I Jednotného dohovoru OSN o omamných látkach z roku 1961.

               (12)Butyrfentanyl [N-(1-(2-fenyletyl)-4-piperidinyl)-N-fenylbutyramid] je podľa hodnotenia odborného výboru pre drogovú závislosť Svetovej zdravotníckej organizácie zlúčenina, ktorá môže mať podobné zneužitie a s podobným negatívnym vplyvom na zdravie ako kontrolované opioidy ako je morfín a fentanyl, ktoré sú zaradené do Zoznamu I Jednotného dohovoru OSN o omamných látkach z roku 1961. Okrem toho možno uvedenú látku konvertovať na fentanyl. Uvedená látka nemá žiadne zaznamenané terapeutické použitie a jej používanie spôsobilo úmrtia. Existujú dostatočné dôkazy, že uvedená látka je alebo môže byť zneužitá, a môže sa stať verejným zdravotným a sociálnym problémom, čo vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku butyrfentanyl do Zoznamu I Jednotného dohovoru OSN o omamných látkach z roku 1961.

               (13)Látku butyrfentanyl monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka butyrfentanyl bola zistená v šiestich členských štátoch Únie. Otvorene sa predáva na trhu. Spája sa so závažnými nežiaducimi udalosťami vrátane zistenia najmenej jedného úmrtia a je predmetom výstrahy v záujme ochrany verejného zdravia, ktorú vydal systém včasného varovania Únie.

               (14)Členské štáty Únie by preto mali podporiť zaradenie látky butyrfentanyl do Zoznamu I Jednotného dohovoru OSN o omamných látkach z roku 1961.

               (15)Stupeň rizika pre verejné zdravie a spoločnosť spojený so zneužívaním látky 4-metyletkatinón alebo 4-MEC [(RS)-2-etylamino-1-(4-metylfenyl)propán-1-ón] je podľa hodnotenia odborného výboru pre drogovú závislosť Svetovej zdravotníckej organizácie (ďalej len „odborný výbor“ podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky 4-MEC, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku 4-MEC do Zoznamu II Dohovoru OSN o psychotronických látkach z roku 1971.

               (16)Látku 4-MEC monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka 4-MEC bola zistená v devätnástich členských štátoch Únie. Otvorene sa predáva na trhu. Spája sa s malým počtom závažných nežiaducich udalostí vrátane úmrtí.

               (17)Členské štáty Únie by preto mali podporiť zaradenie látky 4-MEC do Zoznamu I Dohovoru OSN o psychotropných látkach z roku 1971.

               (18)Stupeň rizika pre verejné zdravie a spoločnosť, ktorý je spojený so zneužívaním látky etylón [(RS)-1-(1,3-benzodioxol-5-yl)-2-(etylamino)propán-1-ón] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná.  Odborný výbor pre drogovú závislosť Svetovej zdravotníckej organizácie uznal, že látka etylón [(RS)-1-(1,3-benzodioxol-5-yl)-2-(etylamino)propán-1-ón] má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky etylón, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku etylón do Zoznamu II Dohovoru OSN o psychotronických látkach z roku 1971.

               (19)Látku etylón monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV o výmene informácií, hodnotení rizika a kontrole nových psychoaktívnych látok.  Látka etylón bola zistená v devätnástich členských štátoch Únie. Otvorene sa predáva na trhu. Spája sa s malým počtom závažných nežiaducich udalostí vrátane úmrtí.

               (20)Členské štáty Únie by preto mali podporiť zaradenie látky etylón do Zoznamu I Dohovoru OSN o psychotropných látkach z roku 1971.

               (21)Stupeň rizika pre verejné zdravie a spoločnosť súvisiaceho so zneužívaním látky pentedrón alebo α-metylamino-valerofenón [(±)-1-fenyl-2-(metylamino)pentán-1-ón] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky pentedrón, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku pentedrón do Zoznamu II Dohovoru OSN o psychotronických látkach z roku 1971.

               (22)Látku pentedrón monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka pentedrón bola zistená v osemnástich členských štátoch Únie. Otvorene sa predáva na trhu. Spája sa s malým počtom závažných nežiaducich udalostí vrátane úmrtí.

               (23)Členské štáty Únie by preto mali podporiť zaradenie látky pentedrón do Zoznamu I Dohovoru OSN o psychotropných látkach z roku 1971.

               (24)Stupeň rizika pre verejné zdravie a spoločnosť súvisiaceho so zneužívaním látky etylfenidát [(RS)-etyl-2-fenyl-2-(piperidín-2-yl)acetát] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky etylfenidát, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku etylfenidát do Zoznamu II v rámci Dohovoru OSN o psychotronických látkach z roku 1971.

               (25)Látku etylfenidát monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka etylfenidát bola zistená v trinástich členských štátoch Únie. Otvorene sa predáva na trhu. Spája sa so závažnými nežiaducimi udalosťami vrátane infekcií mäkkých tkanív a úmrtí. Infekcie mäkkých tkanív súvisiace s injekčnou aplikáciou sú predmetom výstrahy v záujme ochrany verejného zdravia, ktorú vydal systém včasného varovania Únie.

               (26)Členské štáty Únie by preto mali podporiť zaradenie látky etylfenidát do Zoznamu I Dohovoru OSN o psychotropných látkach z roku 1971.

               (27)Stupeň rizika pre verejné zdravie a spoločnosť súvisiaceho so zneužívaním látky MPA alebo metiopropamín [N-metyl-1-(tiofén-2-yl)propán-2-amín] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky metiopropamín, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku metiopropamín do Zoznamu II v rámci Dohovoru OSN o psychotronických látkach z roku 1971.

               (28)Látku MPA monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka MPA bola zistená v sedemnástich členských štátoch Únie. Otvorene sa predáva na trhu. Spája sa so závažnými nežiaducimi udalosťami vrátane úmrtí.

               (29)Členské štáty Únie by preto mali podporiť zaradenie látky metiopropamín do Zoznamu I Dohovoru OSN o psychotropných látkach z roku 1971.

               (30)Stupeň rizika pre verejné zdravie a spoločnosť súvisiaceho so zneužívaním látky MDMB-CHMICA [metyl-2-(1-(cyklohexylmetyl)-1H-indol-3-karboxamido)-3,3-dimetylbutanoát] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky MDMB-CHMICA, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku MDMB-CHMICA do Zoznamu II v rámci Dohovoru OSN o psychotronických látkach z roku 1971.

               (31)Podľa správy Európskeho monitorovacieho centra pre drogy a drogovú závislosť o hodnotení rizika vykonanej v súlade s ustanoveniami článku 6 ods. 2, 3 a 4 rozhodnutia Rady 2005/387/JHA
                  14
                a predloženej Komisii a Rade 28. júla 2016, vysoká účinnosť látky MDMB-CHMICA a značne variabilné množstvá zlúčeniny v produktoch s obsahom nekontrolovaných psychoaktívnych látok (legálnych drogách) predstavujú vysoké riziko akútnej toxicity. V súvislosti s látkou MDMB-CHMICA došlo celkovo k 28 prípadom úmrtia a 25 prípadom akútnej intoxikácie zaznamenaným v ôsmich členských štátoch. Komisia preto prijala 31. augusta 2016 návrh, aby bola látka MDMB-CHMICA podrobená kontrolným opatreniam v celej Únii
                  15
               .

               (32)Členské štáty Únie by preto mali podporiť zaradenie látky MDMB-CHMICA do Zoznamu I Dohovoru OSN o psychotropných látkach z roku 1971.

               (33)Stupeň rizika pre verejné zdravie a spoločnosť súvisiaceho so zneužívaním látky 5F-APINACA alebo 5F-AKB-48 [N-(adamantan-1-yl)-1-(5-fluórpentyl)-1H-indazol-3-karboxamid] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky 5F-APINACA, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku 5F-APINACA do Zoznamu II v rámci Dohovoru OSN o psychotronických látkach z roku 1971.

               (34)Látku 5F-APINACA monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka 5F-APINACA bola zistená v dvadsiatich troch členských štátoch Únie. Otvorene sa predáva na trhu. Spája sa so závažnými nežiaducimi udalosťami vrátane úmrtí.

               (35)Členské štáty Únie by preto mali podporiť zaradenie látky 5F-APINACA do Zoznamu I Dohovoru OSN o psychotropných látkach z roku 1971.

               (36)Stupeň rizika pre verejné zdravie a spoločnosť súvisiaceho so zneužívaním látky XLR-11 [(1-(5-fluórpentyl)-1H-indol-3-yl)(2,2,3,3-tetrametylcyklopropyl)metanón] je podľa hodnotenia odborného výboru pre drogovú závislosť Svetovej zdravotníckej organizácie podstatný. Terapeutická užitočnosť nebola zaznamenaná. Odborný výbor uznal, že látka má podobný potenciál zneužívania a podobný negatívny vplyv na zdravie ako látky v Zozname II Dohovoru OSN o psychotropných látkach z roku 1971, ako aj JWH-018 a AM-2201. Odborný výbor sa domnieva, že existujú dostatočné dôkazy o zneužívaní alebo možnom zneužívaní látky XLR-11, čo predstavuje verejný zdravotný a spoločenský problém, ktorý vyžaduje zaradenie uvedenej látky pod medzinárodnú kontrolu. Svetová zdravotnícka organizácia preto odporúča zaradiť látku XLR-11 do Zoznamu II v rámci Dohovoru OSN o psychotronických látkach z roku 1971.

               (37)Látku XLR-11 monitoruje Európske monitorovacie centrum pre drogy a drogovú závislosť ako novú psychoaktívnu látku na základe podmienok rozhodnutia Rady 2005/387/SVV. Látka XLR-11 bola zistená v sedemnástich členských štátoch Únie. Otvorene sa predáva na trhu. Spája sa s malým počtom závažných nežiaducich udalostí vrátane zistení najmenej jedného úmrtia a je predmetom výstrahy v záujme ochrany verejného zdravia, ktorú vydal systém včasného varovania Únie.

               (38)Členské štáty Únie by preto mali podporiť zaradenie látky XLR-11 do Zoznamu I Dohovoru OSN o psychotropných látkach z roku 1971.

               (39)V súlade s článkom 10 ods. 4 Protokolu č. 36 o prechodných ustanoveniach, ktorý je pripojený k Zmluve o Európskej únii a k Zmluve o fungovaní Európskej únie sa rámcové rozhodnutie 2004/757/SVV a rozhodnutie Rady 2005/387/SVV prestali uplatňovať na Spojené kráľovstvo od 1. decembra 2014. Spojené kráľovstvo sa preto na prijatí tohto rozhodnutia nezúčastňuje.

               PRIJALA TOTO ROZHODNUTIE:

               Článok 1

               Pozícia, ktorú majú v mene Únie prijať členské štáty v Komisii pre omamné látky v marci 2017, keď bude tento orgán vyzvaný, aby prijal rozhodnutia o pridaní látok do zoznamov Jednotného dohovoru Organizácie Spojených národov o omamných látkach z roku 1961 v znení zmien protokolu z roku 1972 a Dohovoru Organizácie Spojených národov o psychotropných látkach z roku 1971 na svojom šesťdesiatom zasadnutí, je v súlade s prílohou k tomuto rozhodnutiu.

               Pozíciu vyjadria členské štáty, ktoré sú členmi Komisie pre omamné látky, konajúc spoločne v záujme Únie.

               Článok 2

               Toto rozhodnutie je určené členským štátom v súlade so zmluvami.

               V Bruseli

                     Za Radu

                     predseda

                     (1)
                  Organizácia spojených národov, Série zmlúv (Treaty Series), zv. 978, č. 14152.

                     (2)
                  Organizácia spojených národov, Série zmlúv (Treaty Series), zv. 1019, č. 14956.

                     (3)
                  Rakúsko, Belgicko, Chorvátsko, Česká republika, Francúzsko, Nemecko, Maďarsko, Taliansko, Holandsko, Slovensko, Španielsko, Spojené kráľovstvo.

                     (4)
                  Ústne vyhlásenie na zvolanom 59. zasadnutí Komisie pre omamné látky 2. decembra 2016; Pozri aj výňatok zo správy z 38. zasadnutia odborného výboru pre drogovú závislosť

                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf

                  .

                     (5)
                  Ú. v. EÚ L 127, 20.5.2005, s. 32.

                     (6)
                  Návrh rozhodnutia Rady o podrobení novej psychoaktívnej látky MDMB-CHMICA kontrolným opatreniam z 31. augusta 2016 (COM(2016)548 final).

                     (7)
                  Ú. v. EÚ L 335, 11.11.2004, s. 8.

                     (8)
                  Článok 3 ods. 7 Dohovoru OSN z roku 1961; Článok 2 ods. 7 Dohovoru OSN z roku 1971.

                     (9)
                  Pozri rozhodnutie Komisie 2014/858/EÚ z 1. decembra 2014 o oznámení Spojeného kráľovstva Veľkej Británie a Severného Írska o želaní zúčastňovať sa na aktoch Únie v oblasti policajnej spolupráce a justičnej spolupráce v trestných veciach prijatých pred nadobudnutím platnosti Lisabonskej zmluvy, ktoré nie sú súčasťou schengenského acquis (Ú. v. EÚ L 345, 1.12.2014, s. 6). Body 29 a 33 zoznamu aktov Únie prijatých pred nadobudnutím platnosti Lisabonskej zmluvy v oblasti policajnej spolupráce a justičnej spolupráce v trestných veciach, ktoré sa od 1. decembra 2014 prestanú vzťahovať na Spojené kráľovstvo v súlade s článkom 10 ods. 4 druhou vetou Protokolu (č. 36) o prechodných ustanoveniach (Ú. v. EÚ C 430 1.12.2014, s. 17).

                     (10)
                  Organizácia spojených národov, Série zmlúv (Treaty Series), zv. 978, č. 14152.

                     (11)
                  Organizácia spojených národov, Série zmlúv (Treaty Series), zv. 1019, č. 14956.

                     (12)
                  Rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (Ú. v. EÚ L 335, 11.11.2004, s. 8).

                     (13)
                  Rozhodnutie Rady 2005/387/SVV o výmene informácií, hodnotení rizika a kontrole nových psychoaktívnych látok, (Ú. v. EÚ L 127, 20.5.2005, s. 32).

                     (14)
                  Ú. v. EÚ L 127, 20.5.2005, s. 32.

                     (15)
                  Návrh rozhodnutie Rady o podrobení novej psychoaktívnej látky metyl 2-[[1-(cyklohexylmetyl)-1H-indol-3-karbonyl]amino]-3,3-dimetylbutanoát (MDMB-CHMICA) kontrolným opatreniam (COM(2016)548 final).

    ---documentbreak---

               EURÓPSKA KOMISIA
            V Bruseli6. 2. 2017
            COM(2017) 72 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie, na šesťdesiatom zasadnutí Komisie pre omamné látky o zaradení látok do zoznamov podľa Jednotného dohovoru OSN o omamných látkach z roku 1961 v znení zmien protokolu z roku 1972 a Dohovoru o psychotropných látkach z roku 1971

               Pozícia, ktorú majú zaujať členské štáty, ktoré sú členmi Komisie pre omamné látky, konajúce spoločne v záujme Únie na šiestom zasadnutí Komisie pre omamné látky v marci 2017, pokiaľ ide o zmeny v rozsahu kontroly látok:

               1.Látka U-47700 sa má zaradiť do Zoznamu I Jednotného dohovoru o omamných látkach z roku 1961 v znení zmien protokolu z roku 1972.

               2.Látka butyrfentanyl sa má zaradiť do Zoznamu I Jednotného dohovoru o omamných látkach z roku 1961 v znení zmien protokolu z roku 1972.

               3.Látka 4-MEC (4-metyletkatinón) sa má zaradiť do Zoznamu II Dohovoru o psychotropných látkach z roku 1971.

               4.Látka etylón sa má zaradiť do Zoznamu II Dohovoru o psychotropných látkach z roku 1971.

               5.Látka pentedrón (α-metylamino-valerofenón) sa má zaradiť do Zoznamu II Dohovoru o psychotropných látkach z roku 1971.

               6.Látka etylfenidát (EPH) sa má zaradiť do Zoznamu II Dohovoru o psychotropných látkach z roku 1971.

               7.Látka MPA (metiopropamín) sa má zaradiť do Zoznamu II Dohovoru o psychotropných látkach z roku 1971.

               8.Látka MDMB-CHMICA sa má zaradiť do Zoznamu II Dohovoru o psychotropných látkach z roku 1971.

               9.Látka 5F-APINACA (5F-AKB48) sa má zaradiť do Zoznamu II Dohovoru o psychotropných látkach z roku 1971.

               10.Látka XLR-11 sa má zaradiť do Zoznamu II Dohovoru o psychotropných látkach z roku 1971.